Jesse Ventura

James George JANOS (naskita la 15-an de julio 1951 en Mineapolo, Minesoto), pli bone konata per sia ringnomo Jesse VENTURA, estas usona politikisto, aktoro kaj iama luktisto. Post atingado de famo en la World Wrestling Entertainment (Monda Luktada Federacio, WWF), li funkciis kiel la 38-a guberniestro de Minesoto de 1999 ĝis 2003. Li estis elektita guberniestro laŭ la Reformpartia programo kaj estas la sola kandidato de tiu partio, kiu gajnis gravan publikan oficon.  

Dum la Vjetnama milito, Ventura servis en la Usona Mararmeo. Post sia maldungo el la militistaro, li komencis luktadan karieron de 1975 ĝis 1986, adoptante la nomon Jesse "The Body" Ventura . Li havis longan karieron en la WWF kiel luktisto kaj komentisto kaj estis enkondukita en la WWE Halon de Famo en 2004. Aldone al luktado, Ventura okupiĝis pri aktora kariero, kaj tiel li ludis subtenajn rolojn en pluraj filmoj, inkluzive de Predator (1987), The Running Man (1987), Demolition Man (1993), Batman & Robin (1997), kaj The Master of Disguise (2002).

Ventura eniris politikon en 1991 kiam li estis elektita urbestro de Brooklyn Park, Minesoto, postenon kiun li tenis ĝis 1995. Li estis la kandidato de la Reformpartio en la guberniestra elekto de Minesoto en 1998, gvidante malalt-buĝetan kampanjon kiu fokusiĝis al popolaj eventoj kaj nekutimaj reklamoj instigis civitanojn ne "voĉdoni politikon kiel kutime". Rezulte, Ventura venkis kaj Demokratajn kaj Respublikanajn kandidatojn. Meze de internaj bataloj por kontrolo de la partio, Ventura forlasis la Reformpartion jaron post ekoficado kaj servis por la Minesota Sendependeca Partio por la resto de sia oficperiodo kaj fariĝis la plej populara guberniestro en la historio de la ŝtato, atingante popularec-rangigon de 73%. Li ne kandidatiĝis por dua oficperiodo.

Ekde sia publika ofico, Ventura priskribis sin kiel "ŝtatiston" prefere ol politikiston.

Li esprimas pozitivan opinion pri konspiraj teorioj pri la atencoj de la 11-a de septembro 2001. Li esprimis siajn dubojn pri la disvolviĝo de ĉi tiuj eventoj, kiel vaste raportite en la amaskomunikiloj, interalie en libro titolita " Ne Komencu la Revolucion Sen Mi !" kaj en multaj intervjuoj kaj TRU TV-filmoj, en kiuj li provis esplori ilin.

 Referencoj 

 Eksteraj ligiloj 


 Minesota Historia Societo
 Issue positions and quotes ĉe On the Issues
 Fact-checking ĉe PolitiFact.com

 Off The Grid with Jesse Ventura
 Jesse Ventura ĉe Substack

Kategorio:Guberniestroj de Minesoto
Kategorio:Eksaj luteranoj
Kategorio:Usonaj politikaj verkistoj
Kategorio:Germanaj usonanoj
Kategorio:Usonaj libertarianoj
Kategorio:Usonaj humanistoj
Kategorio:Usonaj konspirteoriistoj
Kategorio:Usonaj kanabaj aktivuloj
Kategorio:Usonaj ateistoj
Kategorio:Usonaj kontraŭmilitaj aktivuloj
Kategorio:Konspiro-teorioj pri la 11-a de septembro 2001
Kategorio:Usonaj vrestlingistoj